शहर में कई दिनों तक १४४ लगा रहा । जीवन अस्त-व्यस्त कम, भयभीत ज्यादा रहा । दो-तीन दिनों के बाद, एक शाम, हमारे घर के सामने का गेट खुला । सबकी आशंकित नज़र उधर घूम गयी । देखा तो कुली मज़हर चला आ रहा था । उसे देखते ही सबके जबड़े गुस्से से भींच गए और नथुने फड़फड़ाने लगे । पूरे घर में गुस्से की एक लहर ही दौड़ गयी । हाथों के हथियारों की पकड़ मजबूत हो गयी । बाबा वहीँ थे, उन्होंने कड़े शब्दों में, सबको मना कर दिया, कोई कुछ नहीं करेगा । न चाहते हुए भी सभी चुप हो गए । मज़हर धीरे-धीरे चलता हुआ क़रीब आ गया तो बाबा ने पूछा, का बात है मज़हर, ई समय और ऐसा माहौल में तुम यहाँ काहे आये हो ? मजहर कहने लगा 'हुजूर, सहर आये थे, काम था, लेकिन अब घर जाने के लिए कोई गाडी नहीं मिल रहा है, रात भी होने लगा है । कहाँ जाते ईसीलिये, आपके पास चले आये हैं । रात भर रुकने दीजिये, सुबह हम चल जायेंगे । अब अतिथि अगर दुश्मन भी हो तो, हमारी परंपरा को कैसे त्यागा जा सकता था ? बाबा ने कह दिया, देखो, वैसे तो माहौल ठीक नहीं है, लेकिन जब हमारे घर आ ही गए हो तो ठहर सकते हो । लेकिन सुबह चले जाना, हम ज्यादा देर तक नहीं रोक सकेंगे लोगों को । मज़हर कृज्ञता से भर उठा । उसे एक जगह दे दी गई सोने के लिए और वो अपना झोला सम्हालता, वहीँ पर पसरने को तैयार हो गया...